Man op Mpumalanga-plaas met mes gesteekArgieffoto Die polisie ondersoek ŉ saak van poging tot moord nadat ŉ 30-jarige man van Wakkerstroom in Mpumalanga Dinsdag op ŉ plaas in die omgewing met ŉ mes gesteek is. Brig. Selvy Mohlahla, woordvoerder van die polisie, het gesê polisie is omstreeks 16:30 na die plaas ontbied, waar ŉ 28-jarige man op die toneel in hegtenis geneem is. “Volgens ons inligting woon die slagoffer, Leon Jacobsz en die verdagte beide op die plaas. Jacobsz wou glo nie die verdagte by die plaashek inlaat nie en ŉ rusie het ontstaan. Die verdagte het ŉ mes uitgeruk en Jacobsz twee keer gesteek,” het Mohlahla gesê. Mohlala kon nie onmiddellik bevestig of Jacobsz die eienaar van die plaas is en of die verdagte op die plaas werk nie. Jacobsz is na ‘n hospitaal in Newcastle geneem waar hy aansterk.